Diari Oficial de la Generalitat Valenciana


Sumari del DOGV 6929, del 24-12-2012 (2012/11200)

DECRET 187/2012, de 21 de desembre, del Consell, pel qual aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Alimentació i Aigua.
-------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2012/12/21/187**

### Versions

 25/06/2013 - Actualitat  Text inicial: 25/12/2012 - 24/06/2013 

### Dades del document

Número de DOGV
:   6929

Data del DOGV
:   24-12-2012

Secció del DOGV
:   I. DISPOSICIONS GENERALS

Número del document
:   2012/11551


Data del document
:   21-12-2012

Organisme emissor
:   Presidència de la Generalitat

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * Presidència de la Generalitat
    * legislació
    * administració regional
    * reglament intern
    * organització administrativa

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Disposició derogada 25.06.2013**

**DECRET 187/2012, de 21 de desembre, del Consell, pel qual aprova el Reglament Orgànic i Funcional de la Presidència i de la Conselleria de Presidència i Agricultura, Pesca, Ali-mentació i Aigua.**

**[(DOCV núm. 6929 de 24.12.2012)](http://www.docv.gva.es/datos/2012/12/24/pdf/2012_11883.pdf) Ref. Base Datos 011631/2012**

PREÀMBUL

Per mitjà del Decret 19/2012, de 7 de desembre, del President de la Generalitat, s'han determinat les conselleries en què s'organitza l'administració de la Generalitat, i s'assignen competències a estes i s'establixen les distintes secretaries autonómiques que les integren.

Atés el que disposa l'article 12.2 de la Llei 5/1983, de 30 de desembre, del Consell, (d'ara en avant, Llei del Consell) s'atribuïxen competències a la Presidència de la Generalitat en matèria d'assessorament al President, impuls de l'acció interdepartamental del Consell i comunicació institucional de la Generalitat.

Per la seua banda, a la Conselleria de Presidència i Agricultura, Pesca, Alimentació i Aigua se li assignen les competències en matèria de secretariat del Consell, relacions amb les Corts, representació i defensa en juí i assessorament en dret de la Generalitat, relacions amb la Unió Europea, l'Estat i altres comunitats autónomes, administració local, promoció institucional, participació ciutadana i agricultura, ramaderia, pesca, alimentació i recursos hídrics.

Als efectes d'adoptar les mesures organitzatives adequades per a desplegar les previsions establides en el Decret 19/2012, de 7 de desembre, del President de la Generalitat, per mitjà de Decret 179/2012, de 14 de desembre, del Consell, s'ha aprovat l'estructura organitzativa bàsica de la Presidència i de les conselleries de la Generalitat, i amb aixó s'ha dissenyat el nivell directiu d'esta sobre la base de les competències assignades.

En congruència amb l'anterior, i d'acord amb el que disposa l'article 64 de la Llei del Consell, es fa necessari procedir a l'aprovació dels respectius reglaments orgànics i funcionals tant de la Presidència com de la Conselleria de Presidència i Agricultura, Pesca, Alimentació i Aigua.

A estos efectes, i ateses les especials característiques organitzatives de la Presidència, les funcions que l'article 69 de la Llei del Consell conferix a la Subsecretaria seran exercides per la Subsecretaria de la Conselleria de Presidència i Agricultura, Pesca, Alimentació i Aigua. Per aixó, s'estima adequat aprovar ambdós reglaments en un únic decret.

Així, de conformitat amb el que establixen els articles 12.2, 28.f i 64 de la Llei del Consell, a proposta conjunta del president de la Generalitat i del conseller de Presidència i Agricultura, Pesca, Alimentació i Aigua, i vicepresident del Consell, i amb la deliberació prèvia del Consell, en la reunió del dia 21 de desembre de 2012,

DECRETE

TÍTOL I. De la Presidència de la Generalitat

CAPÍTOL I. Del president

**Article 1. Funcions del president de la Generalitat**

Al president de la Generalitat, com a més alt representant d'esta, li corresponen les funcions establides en l'article 10 de la Llei del Consell.

**Article 2. Funcions com a representant ordinari de l'Estat**

El president de la Generalitat, en la seua condició de representant ordinari de l'Estat a la comunitat autónoma, promulga, en nom del rei, les lleis de la Generalitat.

**Article 3. Funcions com a president del Consell**

El president de la Generalitat, com a president del Consell, dirigix i coordina les accions de govern, sense perjuí de les atribucions i responsabilitats de les persones titulars de cada conselleria.

**Article 4. Funcions de la Presidència de la Generalitat**

A la Presidència de la Generalitat li correspon l'exercici de les competències en matèria d'assessorament al president, impuls de l'acció interdepartamental del Consell i comunicació institucional de la Generalitat.

**Article 5. Òrgans superiors i directius de la Presidència de la Generalitat**

Sota l'autoritat del president, la Presidència de la Generalitat està integrada pels órgans superiors i centres directius següents:

- Gabinet del President.

- Secretaria Autonómica de Comunicació.

- Direcció General d'Anàlisi i Polítiques Públiques.

- Direcció General d'Organització i Coordinació. ****[1]****

- Direcció General de Relacions Informatives.

CAPÍTOL II. Del Gabinet del President

Secció primera. Funcions del Gabinet del President

**Article 6. Funcions del Gabinet del President**

El Gabinet del President, sota la direcció del director del Gabinet, és l'órgan de suport a la Presidència de la Generalitat que té assignades funcions d'assessorament al president, impuls de l'acció interdepartamental del Consell, programació i desenrotllament dels actes del president, elaboració d'informes tècnics i polítics i, en especial:

a) Facilitar al president de la Generalitat la informació política i tècnica que resulte necessària per a l'exercici de les seues funcions.

b) Assessorar al president de la Generalitat en aquells assumptes i matèries que este dispose.

c) Coordinar totes aquelles unitats, tant de la mateixa Presidència com de les conselleries, que participen directament o indirectament en la programació o desenrotllament d'actes en què intervinga la Presidència de la Generalitat, així com coordinar estes als efectes d'elaborar la informació política i tècnica necessària per a l'assessorament del president.

Secció segona. Del nivell directiu del Gabinet del President

**Article 7. Òrgans directius dependents del Gabinet del President**

Del director o directora del Gabinet del President, que tindrà el rang de secretari autonómic o secretària autonómica, dependran la Direcció General d'Anàlisi i Polítiques Públiques i la Direcció General d'Organització i Coordinació. ****[2]****

Subsecció primera. De la Direcció General d'Anàlisi i Polítiques Públiques  i el seu nivell administratiu

**Article 8. De la Direcció General d'Anàlisi i Polítiques Públiques**

1. La Direcció General d'Anàlisi i Polítiques Públiques té assignades, a més de les que determine el director o directora del Gabinet, les funcions següents:

a) Prestar assessorament i assistència al director del Gabinet del President.

b) Realització d'estudis i informes sobre les matèries i polítiques públiques que afecten el Consell.

c) Recopilació d'informació i documentació per al seguiment de les polítiques públiques dutes a terme pel Consell.

2. De la Direcció General d'Anàlisi i Polítiques Públiques depén la Subdirecció General d'Anàlisi i Polítiques Públiques.

**Article 9. De la Subdirecció General d'Anàlisi i Polítiques Públiques**

La Subdirecció General d'Anàlisi i Polítiques Públiques té encomanades les funcions següents:

a) Obtenció, tractament i anàlisi de la informació relacionada amb l'acció del Consell i les seues polítiques públiques.

b) Elaboració d'informes de síntesi i estratègics per a la direcció i coordinació de les polítiques públiques desenrotllades pel Consell.

c) Coordinació de totes aquelles unitats, tant de la mateixa Presidència com de les conselleries, que duen a terme funcions conduents a l'elaboració de la informació política i tècnica necessària per a l'assessorament del president de la Generalitat.

**Article 10. Dels servicis de la Subdirecció General d'Anàlisi i Polítiques Públiques**

La Subdirecció General d'Anàlisi i Polítiques Públiques, per a l'exercici de les funcions que té assignades, s'estructura en els servicis següents:

1. Servici d'Anàlisi Económica, el qual durà a terme les funcions següents:

a) Recopilació, anàlisi i seguiment de dades, indicadors i documentació de caràcter económic.

b) Elaboració d'informes, sèries, comparatives i projeccions de caràcter macro i microeconómic.

c) Totes aquelles funcions de l'àmbit socioeconómic que li siguen sol·licitades.

2. Servici d'Estudis i Documentació, al qual correspondran les funcions següents:

a) Recopilació, anàlisi i síntesi d'informació i documentació, publicada i digital, necessària per al desenrotllament de les funcions própies del Gabinet del President.

b) Elaboració d'estudis i dossiers documentals que siguen necessaris per al disseny, l'aplicació i avaluació de les polítiques públiques.

c) Redacció de qualsevol tipus de textos i escrits que es requerisquen per al compliment de les funcions própies de la Presidència.

d) Gestió i manteniment de l'arxiu, la biblioteca, les bases de dades documentals i les publicacions.

e) Qualssevol altres funcions d'anàloga finalitat que li siguen encomanades.

3. Servici d'Anàlisi de Polítiques Públiques, que desenrotllarà les funcions següents:

a) Avaluació i valoració de les polítiques públiques dutes a terme pel Consell en l'àmbit de l'opinió pública.

b) Planificació, execució i anàlisi d'estudis sociológics.

c) Creació, gestió i explotació de bases de dades d'informació electoral, municipal i estadística.

d) Aquelles altres tasques relacionades amb les seues funcions que els siguen requerides.

4. Servici de Seguiment de Polítiques Públiques, que tindrà les comeses següents:

a) Seguiment de l'activitat dels diferents departaments de la Generalitat.

b) Elaboració d'informes, comparatives, indicadors de gestió i balanços d'activitat sobre les polítiques públiques desenrotllades pel Consell.

c) Seguiment i anàlisi comparada de les polítiques públiques desenrotllades per altres administracions públiques.

d) Coordinació de les diferents unitats que elaboren informacions, indicadors de gestió i balanços d'activitat de l'acció del Consell o de qualsevol dels seus departaments.

e) Qualsevol altra funció de seguiment de polítiques públiques que li siga sol·licitada.

Subsecció segona. De la Direcció General d'Organització i Coordinació i el seu nivell administratiu ****[3]****

**Article 11. De la Direcció General d'Organització i Coordinació** ****[4]****

La Direcció General d'Organització i Coordinació té assignades, a més de les que el director del Gabinet del President determine, les funcions següents:

a) Recepció i gestió del correu dirigit al president.

b) Coordinació interna de l'agenda del president.

c) La direcció del protocol que requerixen els actes de caràcter representatiu del president i dels restants membres del Consell.

d) Organització i desenrotllament dels actes del president i la coordinació de les conselleries que hi participen.

e) La coordinació, seguiment i anàlisi de l'agenda institucional dels alts càrrecs de l'administració de la Generalitat.

**Article 12. Nivell administratiu de la Direcció General d'Organització i Coordinació** ****[5]****

De la Direcció General d'Organització i Coordinació dependran els servicis següents:

1. Servici d'Organització, al qual correspon l'execució de totes aquelles funcions relacionades amb la gestió del correu dirigit al president, l'organització de l'agenda del president i totes les altres que li siguen encomanades per a l'adequada organització i desenrotllament dels actes del president.

2. Servici de Coordinació, al qual correspon la coordinació, seguiment i anàlisi de l'agenda institucional de tots els alts càrrecs de l'administració de la Generalitat; el suport i assistència tècnica per a l'exercici de les funcions de coordinació en relació amb aquelles actuacions l'execució de les quals afecte més d'un departament, i qualssevol altres funcions que se li encomanen.

CAPÍTOL III. De la Secretaria Autonómica de Comunicació

**Article 13. Funcions de la Secretaria Autonómica de Comunicació**

La Secretaria Autonómica de Comunicació assumix les funcions que li atribuïx l'article 68 de la Llei del Consell en matèria de política informativa, comunicació institucional de la Generalitat i relació amb els mitjans de comunicació social, i, en especial, la planificació de l'activitat informativa del president de la Generalitat, la direcció de la política informativa del Consell, i la direcció i coordinació de l'activitat informativa de l'administració de la Generalitat.

També, li correspon dirigir i coordinar els gabinets de premsa de les conselleries, així com els centres directius que s'adscriguen sota la seua dependència, les unitats administratives integrades en estos i els recursos humans que realitzen funcions própies d'esta en unitats adscrites a altres conselleries.

Per a l'exercici d'estes funcions, dependran orgànicament i funcionalment d'esta els funcionaris del cos tècnic de comunicació i relacions informatives de l'administració de la Generalitat, sense perjuí de l'órgan administratiu on presten els seus servicis, segons les necessitats d'estos. A més, la Secretaria Autonómica de Comunicació exercirà la superior coordinació de les unitats i departaments de les entitats del sector públic empresarial amb funcions de comunicació i relacions informatives.

**Article 14. Òrgan directiu dependent de la Secretaria Autonómica de Comunicació**

De la Secretaria Autonómica de Comunicació depén la Direcció General de Relacions Informatives.

**Article 15. De la Direcció General de Relacions Informatives**

La Direcció General de Relacions Informatives és el centre directiu al qual correspon dur a terme les funcions establides en l'article 70 de la Llei del Consell, així com les restants previstes en l'ordenament jurídic, en matèria de política informativa i en especial:

a) La coordinació de la política informativa del Consell.

b) El seguiment, l'anàlisi i l'arxiu de la repercussió informativa de la gestió del Consell.

c) La difusió de la informació institucional als distints mitjans de comunicació, així com a les xarxes socials.

d) La coordinació dels servicis de premsa de les conselleries i de la resta d'entitats del sector públic valencià.

**Article 16. De les unitats administratives de la Direcció General de Relacions Informatives**

De la Direcció General de Relacions Informatives depenen els servicis següents:

1. Servici de Difusió de l'Acció del Consell, al qual correspondrà la difusió de la informació institucional del Consell als mitjans de comunicació social i a les xarxes socials, així com la coordinació de l'agenda informativa de l'administració de la Generalitat i de la resta del sector públic valencià.

2. Servici de Planificació i Anàlisi Informativa, que durà a terme la planificació de l'activitat informativa de l'administració de la Generalitat, així com l'avaluació, l'anàlisi i l'arxiu de la informació institucional.

**Article 17. Substitució de la persona titular de la Secretaria Autonómica de Comunicació**

En els casos d'absència, vacant o malaltia de la persona titular de la Secretaria Autonómica de Comunicació, les seues funcions seran exercides per la persona titular de la Direcció General de Relacions Informatives, tot aixó, sense perjuí, del que dispose el president mitjançant una resolució.

CAPÍTOL IV. Dels servicis administratius comuns de suport

**Article 18. De les unitats administratives de suport**

Per les especials característiques organitzatives de la Presidència i de la Conselleria de Presidència i Agricultura, Pesca, Alimentació i Aigua, per a l'execució de les funcions que té assignades la Subsecretaria de la Conselleria de Presidència i Agricultura, Pesca, Alimentació i Aigua, i sota la dependència orgànica i funcional de la Secretaria General Administrativa de la Conselleria, existiran els següents servicis administratius de suport en l'àmbit de la Presidència i de la Secretaria Autonómica de Presidència:

1. Servici de Suport Administratiu i Coordinació, al qual correspon coordinar i proposar la millora dels procediments administratius, tramitar aquells expedients que li corresponguen relatius a assumptes que hagen d'elevar-se a la Comissió de Secretaris Autonómics i Subsecretaris, així com al Consell per a la seua aprovació o coneixement, el trasllat dels seus acords i la custódia de les certificacions d'estos, coordinar i impulsar la tramitació de projectes normatius i convocatóries de subvencions i ajudes, tramitar convenis de col·laboració i acords de cooperació, recursos administratius i expedients de responsabilitat patrimonial que li corresponguen, informar els textos normatius provinents d'altres conselleries, tramitar els suggeriments i queixes que afecten matèries própies, i qualssevol altres funcions que li siguen encomanades en matèria de la seua competència

2. Servici de Contractació i Gestió Económica, al qual correspon elaborar els criteris sobre procediments de contractació; estudiar, preparar i formalitzar els expedients de contractació i el seguiment de la seua execució, així com la planificació i programació económica, l'elaboració de l'avantprojecte de pressupostos, la tramitació de les modificacions pressupostàries; la gestió, el seguiment i control de l'execució pressupostària, així com la gestió de gastos i ingressos; la supervisió de l'activitat de gestió economicopressupostària que realitzen altres unitats, l'elaboració de la informació economicopressupostària necessària per a la gestió de les distintes unitats administratives, la tramitació dels documents comptables de gastos i ingressos pressupostaris i extrapressupostaris; la coordinació i seguiment de les distintes caixes pagadores, la comptabilització dels comptes justificatius dels fons de caixa fixa gestionats pels centres directius, així com qualsevol altra funció de naturalesa anàloga que li siga encomanada.

3. Servici de Gestió de personal i Servicis Comuns, al qual correspon realitzar la gestió del personal tramitant les seues incidències, coordinar les accions, processos, estructures i mètodes de treball, així com els procediments administratius i instruments de gestió, preparar les relacions de llocs de treball i les seues actualitzacions, conservar i custodiar els expedients personals dels empleats públics, confeccionar nómines i incidències d'estes, tramitar procediments disciplinaris, tramitar reclamacions administratives prèvies a l'exercici d'accions laborals, així com la gestió dels assumptes generals i qualssevol altres funcions li siguen encomanades.

TÍTOL II. De la Conselleria de Presidència i Agricultura, Pesca, Alimentació i Aigua

CAPÍTOL I. Disposicions generals

**Article 19. De la Conselleria de Presidència i Agricultura, Pesca, Alimentació i Aigua**

La Conselleria de Presidència i Agricultura, Pesca, Alimentació i Aigua és el departament del Consell al qual correspon exercir les competències en matèria de secretariat del Consell, relacions amb les Corts, representació i defensa en juí i assessorament en dret de la Generalitat, relacions amb la Unió Europea, l'Estat i altres comunitats autónomes, administració local, promoció institucional, participació ciutadana i agricultura, ramaderia, pesca, alimentació i recursos hídrics.

**Article 20. Dels órgans superiors i del nivell directiu**

Sota la dependència de la persona titular del departament, la Conselleria de Presidència i Agricultura, Pesca, Alimentació i Aigua està integrada pels órgans superiors i centres directius següents:

- Secretaria Autonómica de Presidència.

- Secretaria Autonómica d'Agricultura, Pesca, Alimentació i Aigua.

- Subsecretaria.

- Direcció General del Secretariat del Consell i Relacions amb les Corts.

- Direcció General de l'Advocacia General de la Generalitat.

- Direcció General de Relacions amb la Unió Europea.

- Delegació del Consell a Alacant

- Delegació del Consell a Castelló

- Delegació del Consell a València.

- Direcció General d'Administració Local.

- Direcció General de Promoció Institucional.

- Direcció General de Participació Ciutadana.

- Direcció General de Producció Agrària i Ramaderia.

- Direcció General d'Empreses Agroalimentàries i Pesca.

- Direcció General de l'Aigua.

**Article 21. De la substitució en cas d'absència o malaltia**

1. En els casos d'absència o malaltia de la persona titular del departament, serà aplicable el que disposa l'apartat 1.i de l'article 12 de la Llei del Consell.

2. Fins que es resolga la substitució, les funcions d'aquella com titular del departament seran exercides temporalment per les persones titulars de les secretaries autonómiques, Subsecretaria o direccions generals, a excepció de les competències que li corresponguen com a membre del Consell, seguint l'orde de prelació previst en l'article 20 d'este decret.

3. Este orde serà aplicable, així mateix, als efectes de la seua substitució, per a les secretaries autonómiques, Subsecretaria, direccions generals i delegacions.

4. El que establixen els paràgrafs anteriors s'entén sense perjuí del que, si és el cas, dispose la persona titular de la Conselleria mitjançant una resolució.

**Article 22. Del nivell administratiu**

El nivell administratiu està constituït per totes les unitats dependents directament dels órgans superiors i del nivell directiu del departament.

CAPÍTOL II. De l'estructura i funcions dels órgans superiors i del nivell directiu

Secció primera. Del conseller o consellera

**Article 23. De les atribucions del conseller o consellera**

1. El conseller o consellera de Presidència i Agricultura, Pesca, Alimentació i Aigua i vicepresident o vicepresidenta del Consell és l'órgan jeràrquic superior del departament, i exercix totes les atribucions conferides per la Llei del Consell, i qualsevol altra que li atorgue l'ordenament jurídic en l'àmbit competencial assignat a la Conselleria de Presidència i Agricultura, Pesca, Alimentació i Aigua.

2. La persona titular de la Conselleria, sota la superior autoritat del Consell, assumix la representació orgànica de la Conselleria de Presidència i Agricultura, Pesca, Alimentació i Aigua davant de qualsevol classe d'institucions públiques i privades.

3. Li competix, així mateix, la coordinació i impuls de l'acció política del Consell i la seua activitat legislativa, i la coordinació dels titulars de les conselleries, de les secretaries autonómiques i les subsecretaries pel que fa a aquelles actuacions que hagen de sotmetre's a l'aprovació del Consell.

**Article 24. Dels gabinets**

1. El Gabinet de la persona titular de la Conselleria és la unitat de suport, assessorament i assistència immediata al titular del departament, de qui depén directament.

2. El Gabinet de la persona titular de la Conselleria té a càrrec seu el manteniment de les relacions del titular del departament amb els alts órgans i institucions de la Generalitat, de l'Estat i de les altres administracions públiques, així com el desenrotllament de totes les funcions que se li encomanen.

3. Depenent funcionalment de la persona titular de la Conselleria i orgànicament de la Subsecretaria, a la Subdirecció General del Gabinet Tècnic li corresponen les funcions que fan referència a assessorament tècnic, informes, estudis, documentació i seguiment parlamentari.

4. La Subdirecció General del Gabinet Tècnic s'estructura en els servicis següents:

- Servici d'Informes i Activitat Parlamentària, al qual correspon assessorar, d'acord amb criteris de competència tècnica i des d'una perspectiva pluridisciplinària, la persona titular del departament, elaborar i analitzar la informació i documentació sobre les matèries própies de la Conselleria, preparar els informes i estudis tècnics i les memóries necessaris; proposar i tramitar les actuacions de la Conselleria relacionades amb l'activitat parlamentària.

- Servici de Documentació, Publicacions i Estadística Departamental, al qual correspon gestionar les bases de dades documentals d'interés per a la Conselleria, col·laborar en el tractament, l'organització i la recuperació de la documentació rellevant per al desenrotllament de les funcions d'assessorament corresponents a la Subdirecció General, proposar i elaborar publicacions i estadístiques en matèria de la Conselleria.

5. Depenent funcionalment de la persona titular de la Conselleria, com a Portaveu del Consell, i orgànicament de la Subsecretaria, l'Oficina Tècnica de Suport del o de la Portaveu del Consell, amb el rang de subdirecció general, exercirà les funcions d'assistència tècnica, direcció comuna, impuls i coordinació que se li assignen.

L'Oficina Tècnica de Suport del o de la Portaveu del Consell s'estructura en els servicis següents:

- Servici de Suport Estratègic, al qual correspon el seguiment i anàlisi dels assumptes del càrrec de portaveu.

- Servici de Coordinació del càrrec de portaveu, al qual competix l'establiment i coordinació de les relacions amb els órgans, organismes i departaments autonómics.

Secció segona. De la Secretaria Autonómica de Presidència

**Article 25. Funcions de la Secretaria Autonómica de Presidència i el seu nivell directiu**

1. La Secretaria Autonómica de Presidència exercirà les competències que se li atribuïxen en l'article 68 de la Llei del Consell en matèria de secretariat del Consell i relacions amb les Corts, coordinació i impuls de l'acció política del Consell, coordinació general de la seua política legislativa, representació i defensa en juí i assessorament en dret de la Generalitat, relacions amb la Unió Europea, l'Estat i altres comunitats autónomes, administració local, promoció institucional, imatge institucional de la Generalitat, televisió, radiodifusió, participació ciutadana, ciutadania corporativa, xarxes socials i les delegacions del Consell.

Així mateix, li correspon dirigir i coordinar els centres directius que s'adscriguen sota la seua dependència, així com les unitats administratives integrades en estos.

2. Li correspon, també, resoldre els recursos que s'interposen contra les resolucions dels centres directius que estiguen sota la seua dependència i els actes dels quals no esgoten la via administrativa.

3. La persona titular de la Secretaria Autonómica de Presidència és l'advocat o advocada general de la Generalitat i exercix les funcions inherents a este càrrec, d'acord amb la Llei 10/2005, de 9 de desembre, de la Generalitat, d'Assistència Jurídica a la Generalitat.

2. De la Secretaria Autonómica de Presidència depenen els órgans directius següents:

- Direcció General del Secretariat del Consell i Relacions amb les Corts.

- Direcció General de l'Advocacia General de la Generalitat.

- Direcció General de Relacions amb la Unió Europea.

- Delegació del Consell a Alacant

- Delegació del Consell a Castelló

- Delegació del Consell a València

- Direcció General d'Administració Local.

- Direcció General de Promoció Institucional.

- Direcció General de Participació Ciutadana.

Subsecció primera. De la Direcció General del Secretariat del Consell  i Relacions amb les Corts

**Article 26. De la Direcció General del Secretariat del Consell i Relacions amb les Corts**

1. La Direcció General del Secretariat del Consell i Relacions amb les Corts, sota la dependència de la Secretaria Autonómica de Presidència, exercix les funcions establides en l'article 70 de la Llei del Consell, i les restants previstes en l'ordenament jurídic, respecte al secretariat del Consell, les relacions amb les Corts, Diari Oficial de la Comunitat Valenciana, publicacions de la Generalitat, Registre d'Òrgans Col·legiats, els Registres d'Activitats i de Béns i Drets Patrimonials d'Alts Càrrecs, i el Registre de Convenis de la Generalitat.

2. En especial, té atribuïdes les funcions següents:

a) El suport tècnic i administratiu al Secretariat del Consell, així com la infraestructura administrativa del Consell i la revisió i tramitació dels documents destinats a la seua inserció en el Diari Oficial de la Comunitat Valenciana.

b) La comunicació entre el Consell i les Corts i l'assistència continuada en les matèries d'índole parlamentària.

c) La coordinació i autorització tècnica de les publicacions de les distintes conselleries i organismes, institucions i entitats dependents d'estos que integren el fons editorial de la Generalitat i, en particular, l'edició del Diari Oficial de la Comunitat Valenciana.

d) La gestió del Registre de Convenis, del Registre d'Activitats i de Béns i Drets Patrimonials d'Alts Càrrecs i del Registre d'Òrgans Col·legiats.

**Article 27. Nivell administratiu de la Direcció General del Secretariat del Consell i Relacions amb les Corts**

1. De la Direcció General del Secretariat del Consell i Relacions amb les Corts depenen la Subdirecció General del Secretariat del Consell i Relacions amb les Corts.

2. A la Subdirecció General del Secretariat del Consell i Relacions amb les Corts li corresponen la gestió dels assumptes que han de sotmetre's a la Comissió de Secretaris Autonómics i Subsecretaris i al Consell; l'elaboració de les actes de les reunions del Consell; les funcions relatives a l'assistència tècnica al Consell en les reunions de la Junta de Síndics; la gestió de l'acció del Consell davant de les Corts; l'edició del Diari Oficial de la Comunitat Valenciana, la gestió del fons editorial i la distribució comercial de les publicacions de la Generalitat; la gestió del Registre de Convenis, del Registre d'Òrgans Col·legiats i del Registre d'Activitats i de Béns i Drets Patrimonials d'Alts Càrrecs.

Per al compliment de les seues funcions, la Subdirecció General del Secretariat del Consell i Relacions amb les Corts s'estructura en els servicis següents:

- Servici de Suport al Secretariat del Consell i Registre d'Òrgans Col·legiats, al qual correspon la gestió dels assumptes que han de sotmetre's a la Comissió de Secretaris Autonómics i Subsecretaris i al Consell; la formalització dels decrets i acords aprovats pel Consell i l'elaboració de les actes de les seues reunions; la gestió del Registre de Convenis; la tramitació de les comunicacions al Consell Jurídic Consultiu de la Comunitat Valenciana en relació amb els actes i les disposicions generals adoptades pel Consell; la gestió del Registre d'Òrgans Col·legiats de la Generalitat, així com el seguiment de l'evolució d'aquells en els quals esta tinga representació, i qualssevol altres funcions que se li encomanen en matèria de la seua competència.

- Servici de Relacions amb les Corts, al qual correspon l'assessorament al Consell en matèria d'índole parlamentària; l'assistència tècnica al Consell en les reunions de la Junta de Síndics; la gestió administrativa de les iniciatives de control parlamentari i el seguiment de la tramitació parlamentària de les iniciatives legislatives; la coordinació de les intervencions dels membres del Consell i dels alts càrrecs davant del Ple i les comissions de les Corts i qualssevol altres funcions que se li encomanen en matèria de la seua competència.

- Servici de Publicacions de la Generalitat, al qual correspon la revisió i tramitació dels documents destinats a la seua inserció en el Diari Oficial de la Comunitat Valenciana; l'edició i difusió del Diari Oficial i la gestió de les seues bases de dades; l'autorització i coordinació de les publicacions del fons editorial de la Generalitat i la seua distribució comercial a través de les llibreries LliG; la gestió i actualització del Registre d'Activitats i de Béns i Drets Patrimonials d'Alts Càrrecs; la tramitació dels expedients de sol·licitud de compatibilitat dels alts càrrecs, i qualssevol altres funcions que se li encomane en matèria de la seua competència.

Subsecció segona. De la Direcció General de l'Advocacia General de la Generalitat

**Article 28. De la Direcció General de l'Advocacia General de la Generalitat**

1. Sota la directa dependència de la persona titular de la Secretaria Autonómica de Presidència, l'Advocacia General de la Generalitat és l'órgan directiu al qual correspon l'exercici de les funcions d'assistència jurídica establides en la Llei 10/2005, de 9 de desembre, de la Generalitat, d'Assistència Jurídica a la Generalitat.

2. Sota dita direcció, l'Advocacia General de la Generalitat durà a terme la preparació de recopilacions normatives de les disposicions legals i reglamentàries de la Generalitat.

3. Les competències i el règim de funcionament de l'Advocacia General de la Generalitat s'ajustarà al que disposa l'article 2 del Reglament de l'Advocacia General de la Generalitat, aprovat pel Decret 84/2006, de 16 de juny, del Consell.

**Article 29. Dels órgans i unitats administratives de l'Advocacia General de la Generalitat**

1. De conformitat amb el que establix l'article 2 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat, l'Advocacia General de la Generalitat s'estructura en els órgans i unitats administratives següents:

- L'Advocat General de la Generalitat.

- La Direcció General de l'Advocacia General de la Generalitat.

- La Direcció dels Servicis Contenciosos, amb el rang de subdirecció general.

- La Direcció dels Servicis Consultius, amb el rang de subdirecció general.

- El Gabinet d'Estudis, amb el rang de subdirecció general.

- Advocats coordinadors

2. Sense perjuí de l'anterior estructura orgànica, quan les circumstàncies ho aconsellen, es podran crear per mitjà de modificació de la corresponent relació de llocs de treball, llocs d'advocats coordinadors i advocats coordinadors adjunts amb el nivell i complement específic fixat en l'esmentada relació.

3. La Direcció dels Servicis Contenciosos exercix les funcions establides en l'article 4 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.

Per al compliment, desplegament i execució de les seues funcions, de la Direcció dels Servicis Contenciosos depén el Servici de Gestió i Coordinació dels Servicis Contenciosos, al qual correspon:

a) La tramitació i gestió administrativa de l'atorgament de les autoritzacions dirigides a la iniciació d'accions judicials en nom de la Generalitat, desistiment dels procediments iniciats o assentiment davant de les demandes formulades de contrari.

b) La tramitació i gestió administrativa dels convenis que l'Advocacia de la Generalitat subscriga amb les societats i fundacions de la Generalitat i amb les entitats locals de la Comunitat Valenciana que tinguen com a objecte la representació i defensa en juí d'estes.

c) La tramitació i gestió administrativa de l'assistència lletrada d'autoritats i personal al servici de la Generalitat, així com, si és el cas, de particulars per raons d'interés general.

d) La tramitació i gestió processal de les costes derivades dels procediments judicials en què haja sigut part la Generalitat.

e) Control i seguiment de l'execució de les sentències recaigudes en procediments judicials en què haja intervingut la Generalitat.

f) Qualssevol altres funcions d'anàloga finalitat que li siguen encomanades pel director dels Servicis Contenciosos.

4. La Direcció dels Servicis Consultius exercirà les funcions establides en l'article 5 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.

Per al compliment, desplegament i execució de les seues funcions, de la Direcció dels Servicis Consultius depén el Servici de Gestió i Coordinació d'Assumptes Consultius, al qual correspon:

a) El control i supervisió del compliment dels requisits i documentació exigida reglamentàriament per a la correcta emissió dels informes que siguen encomanats a la Direcció dels Servicis Consultius.

b) La gestió i tramitació administrativa dels informes i dictàmens que siguen elevats a la Direcció dels Servicis Consultius, així com la coordinació amb els órgans i unitats administratives sol·licitants de l'informe.

c) Seguiment d'aquells informes que siguen sol·licitats directament als advocats de la Generalitat que assistisquen al departament corresponent.

d) La gestió i tramitació d'informes discrepants i consultes internes que siguen elevats a l'Advocat General de la Generalitat.

e) La gestió i tramitació de les validacions que siguen encomanats directament al director dels servicis consultius i el seguiment d'aquells altres que siguen realitzats pels advocats de la Generalitat.

f) La gestió i tramitació de l'informe previ i preceptiu que s'ha d'emetre per l'Advocat General de la Generalitat per a tots aquells contractes o convenis a subscriure per l'administració de la Generalitat i per les entitats de dret públic, societats mercantils i fundacions de la Generalitat, que tinguen com a objecte la prestació d'assistència jurídica externa, així com per a la contractació laboral que tinga com a objecte la prestació d'assistència jurídica.

g) Qualssevol altres funcions d'anàloga finalitat que li siguen encomanades pel director dels servicis consultius.

5. El Gabinet d'Estudis exercirà les funcions establides en l'article 6 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.

Per al compliment, desplegament i execució de les seues funcions, del Gabinet d'Estudis depén el Servici de Gestió i Coordinació Juridicoadministrativa, al qual correspon:

a) La tramitació i gestió administrativa dels informes, dictàmens o estudis que siguen encomanats al Gabinet d'Estudis.

b) L'organització i supervisió d'activitats que tinguen com a finalitat el coneixement i difusió de matèries d'índole jurídica, així com d'aquelles activitats dirigides a la formació i perfeccionament dels advocats de la Generalitat en coordinació, si és el cas, amb l'Institut Valencià d'Administració Pública i altres centres de formació de funcionaris, universitats i col·legis professionals.

c) La gestió del registre, arxiu, estadística, biblioteca, publicacions i sistemes informàtics de l'Advocacia General de la Generalitat.

d) Qualssevol altres funcions d'anàloga finalitat que els siguen encomanades pel director del Gabinet d'Estudis.

Subsecció tercera. De la Direcció General de Relacions amb la Unió Europea

**Article 30. La Direcció General de Relacions amb la Unió Europea**

1. La Direcció General de Relacions amb la Unió Europea, sota la dependència de la Secretaria Autonómica de Presidència, exercix les funcions establides en l'article 70 de la Llei del Consell, dirigix i coordina les relacions del Consell amb els organismes de la Unió Europea i organitzacions interregionals i internacionals, l'acció exterior i les relacions amb l'administració General de l'Estat i la resta de comunitats autónomes.

2. La Direcció General de Relacions amb la Unió Europea, com a órgan administratiu competent en matèria de relacions amb la Unió Europea assumix les funcions de la Delegació de la Comunitat Valenciana a Brussel·les representant, defenent i promocionant els interessos multisectorials de la Comunitat Valenciana davant de les institucions i órgans de la Unió Europea. A estos efectes, prestarà el suport necessari als membres del Consell i al personal de l'administració de la Generalitat per a desenrotllar allí les seues funcions.

3. En especial, té atribuïdes les funcions següents:

a) Donar suport al president de la Generalitat en l'execució de l'acció exterior i en relació amb la Unió Europea.

b) Facilitar als agents i als representants socials i institucionals valencians la relació amb les institucions i els órgans comunitaris.

c) Dirigir les relacions amb l'administració de l'Estat i la resta de comunitats autónomes.

**Article 31. De les unitats administratives de la Direcció General de Relacions amb la Unió Europea**

De la Direcció General de Relacions amb la Unió Europea depenen les unitats de nivell administratiu següents:

1. El Servici de Relacions amb les Comunitats Autónomes, l'Estat i d'Acció Exterior, al qual correspon l'estudi, l'anàlisi i el seguiment de les relacions de l'administració del Consell amb l'administració General de l'Estat i amb les altres comunitats autónomes, promovent les accions encaminades a la col·laboració amb les esmentades administracions; posseir la Secretaria de la Comissió Mixta de Transferències Estat-Generalitat i donar suport a la Secretaria de la Comissió Bilateral de Cooperació Estat-Generalitat; promoure i coordinar les relacions de la Generalitat amb entitats de l'exterior, organitzacions interregionals i internacionals, així com en matèria de cooperació interregional; elaborar informes en matèria d'acció exterior i impulsar i coordinar els projectes normatius a elaborar en matèria de coordinació de l'acció exterior de la Generalitat; assistir i coordinar altres departaments de la Generalitat en la preparació i coordinació dels convenis i acords de cooperació amb institucions i regions no espanyoles que pretenguen subscriure; comunicacions i tramitacions en matèria d'acció exterior; elaborar, tramitar, gestionar i coordinar les convocatóries de beques, premis i la resta d'accions relacionades amb subvencions concedides en l'àmbit de l'acció exterior de la Generalitat; tot aixó sense perjuí d'aquelles altres funcions que li siguen encomanades.

2. El Servici de Relacions amb la Unió Europea, al qual correspon elaborar informes en relació amb els assumptes europeus i assessorar les conselleries i els organismes dependents en la mencionada matèria; donar suport, impulsar, coordinar i fer el seguiment de les actuacions de les distintes conselleries i organismes dependents d'estes, en relació amb les iniciatives, actuacions, programes i polítiques de la Unió Europea; canalitzar la informació sobre les iniciatives, els programes i les polítiques de la Unió Europea, en especial les provinents de la Delegació de la Comunitat Valenciana a Brussel·les, cap a les conselleries i els organismes dependents d'estes en els àmbits de la seua competència; participar en els órgans competents de l'administració General de l'Estat en matèria d'assumptes europeus; efectuar el seguiment i l'execució dels assumptes i acords adoptats al si de la Conferència per a Assumptes Relacionats amb la Unió Europea; donar suport, coordinar i, si és el cas, assumir, la participació autonómica en les institucions i en els processos d'adopció de decisions de la Unió Europea; estudi i divulgació de les normes adoptades per la Unió Europea, així com impulsar i coordinar les mesures necessàries per a l'adaptació de la normativa autonómica a estes, fent el seguiment de l'aplicació del dret de la Unió Europea i la coordinació dels procediments d'infracció que afecten la Generalitat; impulsar, coordinar i desenrotllar les actuacions dirigides a fomentar el coneixement i a informar la societat valenciana sobre el funcionament de la Unió Europea i les seues principals polítiques, així com coordinar els centres d'informació europea dependents de la Generalitat. Tot aixó sense perjuí d'aquelles altres funcions que li siguen encomanades.

Subsecció quarta. De les delegacions del Consell

**Article 32. De les delegacions del Consell**

Sota la dependència de la Secretaria Autonómica de Presidència, i amb l'àmbit territorial de les respectives províncies, es troben les delegacions del Consell a Alacant, Castelló i València. Al capdavant d'estes figura el delegat.

**Article 33. Del delegat del Consell**

El delegat del Consell, amb rang de director general, és l'executor de la política del Consell a la província i, com a tal, té atribuïdes les facultats següents:

a) Impulsar i coordinar l'activitat de l'administració de la Generalitat a la província.

b) Actuar com a órgan de comunicació, col·laboració i cooperació amb l'administració General de l'Estat i administració local de la província, sense perjuí d'altres mecanismes de cooperació i col·laboració legalment previstos.

c) Informar el Consell i, si és el cas, proposar-li les inversions públiques a la província, impulsant i controlant la seua realització.

d) Transmetre i executar, si és el cas, els mandats i directrius que reba del Consell o dels titulars de les distintes conselleries.

e) Presidir el Ple i, si és el cas, les comissions delegades de la Comissió Territorial de Coordinació del Consell.

Subsecció quinta. De la Direcció General d'Administració Local

**Article 34. De la Direcció General d'Administració Local**

1. La Direcció General d'Administració Local, sota la dependència de la Secretaria Autonómica de Presidència, exercix les funcions establides en l'article 70 de la Llei del Consell, les relatives a l'estudi, informe i resolució dels assumptes referits al règim jurídic, personal, organització, béns i servicis de les entitats locals i organització territorial, així com les restants previstes en l'ordenament jurídic, respecte a l'administració local

2. En especial, té atribuïdes les funcions següents:

a) Gestionar i executar la política de la Generalitat en matèria d'administració local, així com la proposta de normativa en el marc del que disposa el títol VIII de l'Estatut d'Autonomia de la Comunitat Valenciana.

b) Establir les directrius d'eficàcia i coordinació administrativa amb altres administracions públiques amb competència en matèria de règim local.

c) Gestionar totes les competències relatives als funcionaris amb habilitació de caràcter estatal que la legislació bàsica de funció pública atribuïx a les comunitats autónomes.

d) Impulsar la racionalització de l'organització territorial i gestionar els procediments relatius a l'organització i la demarcació territorial dels municipis de la Comunitat Valenciana.

e) Resoldre els assumptes referits a règim jurídic, personal, organització, béns i servicis de les entitats locals, en l'àmbit del que disposa la normativa de règim local i basant-se en el principi de col·laboració entre administracions públiques.

f) Participar, en representació de la Generalitat, en tots aquells órgans que tenen com a objecte la matèria de règim local, la norma de creació de la qual preveja una participació de la comunitat autónoma, llevat que expressament estiga atribuïda a un altre departament.

**Article 35. Nivell administratiu de la Direcció General d'Administració Local**

1. De la Direcció General d'Administració Local depén la Subdirecció General d'Administració Local, a la qual corresponen les funcions relatives a la preparació i elaboració dels projectes normatius en matèria d'administració local, coordinació dels assumptes referits al règim jurídic, de personal, organització, béns i servicis de les entitats locals en l'àmbit del que disposa la normativa de règim local, estudi, informe i gestió i coordinació dels expedients sobre organització territorial, coordinació de les competències relatives als funcionaris amb habilitació de caràcter estatal en el marc de la legislació bàsica i autonómica.

2. Per al compliment de les seues funcions, la Subdirecció General d'Administració Local s'estructura en els servicis següents:

- Servici d'Assessorament Municipal i Gestió d'Habilitats Estatals, al qual correspon realitzar l'assessorament i el suport a les entitats locals en la seua gestió; gestionar les competències autonómiques en matèria de funcionaris d'administració local amb habilitació de caràcter estatal; gestionar en col·laboració amb el ministeri competent en la matèria el registre integrat del personal funcionari amb habilitació de caràcter estatal; tramitar els expedients de designació del representant de la Generalitat en els tribunals que, per a la selecció i provisió de llocs de treball, convoque cada entitat local; gestionar el Registre Autonómic de Llocs de Treball de les Entitats Locals i qualssevol altres funcions que se li encomanen en matèria de la seua competència.

- Servici de Règim Local, al qual correspon realitzar la valoració dels actes i acords que les entitats locals han de remetre a la Generalitat, i proposar-ne, en els casos legalment previstos, la modificació, anul·lació o impugnació; tramitar i formular proposta de resolució de les declaracions d'urgent ocupació, en els procediments d'expropiació forçosa aprovats per les entitats locals de la Comunitat Valenciana; tramitar i formular proposta de resolució dels expedients en matèria de béns de les entitats; gestionar el Registre d'Entitats Locals de la Comunitat Valenciana i la base de dades d'organització municipal; tramitar i formular proposta de resolució en els expedients d'heràldica i vexil·l·logia, prestant suport jurídic i operatiu al Consell Tècnic d'Heràldica i Vexil·l·logia; tramitar i formular proposta de resolució dels expedients relatius a l'alteració de la denominació dels municipis de la Comunitat Valenciana; tramitar la sol·licitud de dictamen facultatiu de les corporacions locals al Consell Jurídic Consultiu de la Comunitat Valenciana, i qualssevol altres funcions que se li encomanen en matèria de la seua competència.

- Servici d'Organització Territorial i Coordinació, al qual correspon realitzar l'estudi, la investigació i la divulgació en matèria de règim local i organització territorial; elaborar propostes de projectes normatius per a desplegar la Llei de Règim Local de la Comunitat Valenciana; gestionar els projectes normatius relatius a l'aplicació a determinats municipis del règim d'organització de municipis de gran població; gestionar les iniciatives dirigides a promoure l'associacionisme municipal i la prestació en comú dels servicis públics de competència local; controlar la legalitat dels actes i estatuts de les mancomunitats, així com ordenar-ne, si és el cas, la publicació oficial; gestionar les subvencions a entitats locals corresponents a la Direcció General d'Administració Local; tramitar els procediments relatius a organització i demarcació territorial, entitats locals menors i àrees metropolitanes, i qualssevol altres funcions que se li encomanen en matèria de la seua competència.

Subsecció sexta. De la Direcció General de Promoció Institucional

**Article 36. De la Direcció General de Promoció Institucional**

1. La Direcció General de Promoció Institucional, sota la dependència de la Secretaria Autonómica de Presidència, exercix les funcions establides en l'article 70 de la Llei del Consell, així com les restants previstes en l'ordenament jurídic, en matèria d'imatge institucional i campanyes publicitàries de la Generalitat, accions de comunicació i promoció.

2. En especial, té atribuïdes les funcions següents:

a) Autorització preceptiva i prèvia a la licitació o contractació dels projectes de manuals d'identitat corporativa, marques, distintius, logos o símbols d'identificació per a la difusió de la imatge institucional de la Generalitat.

b) Coordinació dels projectes de campanyes publicitàries de la Generalitat.

c) Coordinació i supervisió de la creativitat i el disseny referits a projectes i campanyes publicitàries de la Generalitat.

d) Realització d'accions de promoció, publicitat i imatge institucional.

**Article 37. Nivell administratiu de la Direcció General de Promoció Institucional**

De la Direcció General de Promoció Institucional depén el Servici de Publicitat i Imatge Institucional, al qual correspon proposar criteris i mesures de difusió de la imatge institucional de la Generalitat, elevar proposta d'autorització de projectes de manuals d'identitat corporativa, marques, distintius, logos o símbols d'identificació per a la difusió d'esta, així com tutelar la seua utilització; dissenyar i desenrotllar projectes i accions de comunicació, la coordinació de projectes de campanyes, publicitàries de la Generalitat, coordinació i supervisió de la creativitat i el disseny referits a projectes i campanyes; analitzar i harmonitzar des del punt de vista de la comunicació, la informació i els plans d'acció que es deriven de tots aquells llits de comunicació que s'establisquen entre la Generalitat i el ciutadà.

Subsecció sèptima. De la Direcció General de Participació Ciutadana

**Article 38. De la Direcció General de Participació Ciutadana**

1. La Direcció General de Participació Ciutadana sota la dependència de la Secretaria Autonómica de Presidència, exercix les funcions establides en l'article 70 de la Llei del Consell, així com les restants previstes en l'ordenament jurídic, en matèria de participació social i ciutadana, ciutadania corporativa, suport als col·lectius de valencians residents fora de la Comunitat Valenciana, suport a les cases regionals i federacions d'associacions d'altres comunitats autónomes en la Comunitat Valenciana, governança i xarxes socials, així com la tramitació d'expedients derivats del règim de radiodifusió sonora i televisió.

És, a més, l'encarregada de coordinar les relacions que mantenen les distintes unitats administratives de l'administració pública valenciana amb les associacions i entitats ciutadanes.

Així mateix, és la unitat responsable de buscar noves fórmules que permeten ampliar l'espai participatiu ciutadà, així com de difondre i divulgar els drets i deures democràtics a tota la ciutadania.

2. En especial, tenen atribuïdes les funcions següents:

a) Impulsar l'acostament de les institucions de la Generalitat a la societat civil i als ciutadans i ciutadanes.

b) Fomentar les relacions de la Comunitat Valenciana en matèria própia de la seua competència. Així mateix, li correspon el contacte institucional i el suport als col·lectius de valencians residents fora de la Comunitat Valenciana i consolidar els vincles i el suport institucional a les cases regionals i federacions d'associacions d'altres comunitats autónomes a la Comunitat Valenciana.

c) Estudiar i implementar els nous àmbits i fórmules que per a la participació ciutadana poden oferir instruments com les xarxes socials o les tecnologies i sistemes de la informació, amb l'objectiu d'avançar cap a un nou model de relació entre Administració i ciutadans que permeta una major transparència, una major participació i un major diàleg.

d) L'exercici de les competències administratives que li corresponguen en relació amb el règim de radiodifusió i televisió.

e) L'exercici de la potestat sancionadora en matèria de radiodifusió sonora i televisió en l'àmbit territorial de la Comunitat Valenciana.

**Article 39. Nivell administratiu de la Direcció General de Participació Ciutadana**

Per al compliment de les seues funcions, la Direcció General de Participació Ciutadana s'estructura en els servicis següents :

1. Servici de Comunicació, al qual correspon elaborar propostes de normativa en matèria audiovisual; tramitar els procediments administratius en matèria de ràdio i televisió de competència de la Generalitat i gestionar el Registre de Prestadors del Servici de Comunicació Audiovisual; supervisar els projectes tècnics de radiodifusió i televisió relatius a llicències atorgades per la Generalitat; formular propostes de planificació del domini públic radioelèctric en les bandes de freqüències de radiodifusió i televisió; exercir les facultats de control, inspecció i, si és el cas, proposta de sanció en matèria de radiodifusió sonora i televisió.

2. Servici de Ciutadania i Participació, al qual correspon la coordinació i el contacte institucional entre la Generalitat i les col·lectivitats de valencians i valencianes dins i fora de la Comunitat Valenciana, així com les actuacions en relació amb les cases regionals i federacions d'associacions d'altres comunitats autónomes a la Comunitat Valenciana. Així mateix, li corresponen les funcions d'interlocució i coordinació institucional entre la Conselleria i altres organismes i entitats responsables en la matèria, l'anàlisi i l'estudi de sistemes i mètodes de participació i decisió ciutadana.

3. Servici de Xarxes Socials d'Atenció Ciutadana i Governança, al qual correspon la potenciació i la realització de projectes de caràcter participatiu propis de la societat civil, l'assessorament i coordinació de fórmules participatives i la proposta de procediments de decisió ciutadana en els assumptes públics. Tot aixó, garantint el correcte i intensiu ús de les tecnologies de la informació i de les xarxes socials amb l'objectiu de potenciar fórmules de governança.

Secció tercera. De les Secretaria Autonómica d'Agricultura, Pesca, Alimentació i Aigua

**Article 40. Funcions de la Secretaria Autonómica d'Agricultura, Pesca, Alimentació i Aigua i el seu nivell directiu**

1. La Secretaria Autonómica d'Agricultura, Pesca, Alimentació i Aigua assumix les funcions que li atribuïx l'article 68 de la Llei del Consell en matèria de foment i garantia agrària, política agrària comuna, desenrotllament rural, investigació agrària, programes operatius, empreses agroalimentàries, cooperativisme agrari, producció i qualitat agroalimentària; ramaderia i pesca, ordenació del sector pesquer i programes operatius en el mencionat àmbit, protecció, qualitat, innovació i tecnologia agroalimentària, relacions amb la Unió Europea en les esmentades matèries, així com recursos hídrics. ****[6]****

2. Sota la dependència directa del conseller o consellera, a la Secretaria Autonómica d'Agricultura, Pesca, Alimentació i Aigua, órgan superior de la Conselleria, li correspon dirigir i coordinar els centres directius que s'adscriguen sota la seua dependència, així com les unitats integrades en estos, i assumir les funcions executives següents:

a) Impulsar i coordinar la consecució dels programes i l'execució dels projectes que exercixen els centres directius que estan sota la seua dependència, controlant i supervisant el compliment dels seus objectius.

b) Resoldre els recursos que s'interposen contra les resolucions dels centres directius que estan sota la seua dependència i els actes dels quals no esgoten la via administrativa.

c) Desenrotllar, programar i executar mesures orientades a garantir la renda agrària, fomentant la contractació d'assegurances agràries.

d) Recolzar institucionalment les organitzacions professionals agràries i la resta d'organitzacions representatives del sector agroalimentari.

e) Custodiar i gestionar el Registre de Societats Agràries de Transformació de la Comunitat Valenciana, així com les funcions en matèria de qualificació, promoció i ordenació d'estes.

f) Qualssevol altres que li atribuïsca la legislació vigent o se li assignen reglamentàriament.

3. L'Entitat Pública de Sanejament d'Aigües Residuals de la Comunitat Valenciana, que es regirà per la seua normativa específica, està adscrita a la Conselleria de Presidència i Agricultura, Pesca, Alimentació i Aigua, a través de la Secretaria Autonómica d'Agricultura, Pesca, Alimentació i Aigua.

4. L'Agència Valenciana de Foment i Garantia Agrària està adscrita a la Conselleria de Presidència i Agricultura, Pesca, Alimentació i Aigua, a través de la Secretaria Autonómica d'Agricultura, Pesca, Alimentació i Aigua, com a entitat autónoma de naturalesa mercantil creada per Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat, i l'estatut de la qual es va aprovar pel Decret 123/2006, de 8 de setembre, del Consell. La persona titular de la Secretaria Autonómica d'Agricultura, Pesca, Alimentació i Aigua és la directora de l'Agència Valenciana de Foment i Garantia Agrària, sota la superior direcció de la persona titular de la Conselleria.

5. Directament de la Secretaria Autonómica depén la Subdirecció General de Desenrotllament Rural, a la qual li correspon el disseny i execució de l'estratègia territorial rural i l'ordenació del territori dirigida a la millora de les estructures agràries, la gestió de les inversions, activitats i propostes de desenrotllament rural realitzades per les indústries agroalimentàries, cooperatives, associacions de productors, figures de qualitat diferenciada, corporacions municipals o altres operadors que per la seua naturalesa jurídica o per la seua activitat puguen ser beneficiaris de les mencionades actuacions; la promoció de la millora del patrimoni rural a través de l'elaboració de plans i programes d'ajuda; l'orientació de la política comunitària en matèria de desenrotllament rural, la planificació, publicació, gestió i control de les ajudes comunitàries; la coordinació i seguiment de la política estatal en l'esmentada matèria. S'estructura en els servicis següents:

a) Servici d'Estratègia Territorial Rural, al qual correspon l'execució de l'estratègia territorial rural de la Comunitat Valenciana, que realitza les funcions de gestió, coordinació i resolució de les convocatóries d'ajudes en matèria de desenrotllament rural, el seu control i els mecanismes de pagament, així com qualsevol altra funció de naturalesa anàloga que li siga encomanada.

b) Servici d'Estructures Agràries, al qual corresponen les funcions de gestió i coordinació de les actuacions, i projectes en matèria de concentració parcel·lària i arrendaments rústics i histórics, així com l'ordenació i millora de les estructures agràries i la col·laboració i concertació amb les distintes administracions en la implantació de l'estratègia de desenrotllament rural de la Comunitat, així com qualsevol altra funció de naturalesa anàloga que li siga encomanada.

**Article 41. Nivells directius**

De la Secretaria Autonómica d'Agricultura, Pesca, Alimentació i Aigua depenen els centres directius següents:

a) Direcció General de Producció Agrària i Ramaderia.

b) Direcció General d'Empreses Agroalimentàries i Pesca.

c) Direcció General de l'Aigua.

Subsecció primera. De la Direcció General de Producció Agrària i Ramaderia

**Article 42. De la Direcció General de Producció Agrària i Ramaderia**

1. La Direcció General de Producció Agrària i Ramaderia és l'órgan directiu de la Conselleria de Presidència i Agricultura, Pesca, Alimentació i Aigua que assumix les funcions en matèria d'infraestructures agràries, investigació agrària, experimentació, capacitació i transferència tecnológica, política agrària comuna, protecció agroalimentària, i ramaderia.

2. La Direcció General de Producció Agrària i Ramaderia és competent en matèria de producció primària, mitjans de producció i ordenació dels sectors agrícola i ramader. Durà a terme polítiques de millora de la competitivitat i de la renda de les explotacions agrícoles i ramaderes, de sanitat vegetal i animal i de seguretat alimentària en estos àmbits, de benestar animal, així com de control de qualitat al llarg de la cadena alimentària. Aplicarà les mesures de la política agrària comuna dirigida als agricultors i mercats agraris. dissenyarà i aplicarà una política d'investigació, experimentació, transferència tecnológica i formació continuada per al sector agroalimentari.

3. S'adscriu a la Conselleria de Presidència i Agricultura, Pesca, Alimentació i Aigua, a través de la Direcció General de Producció Agrària i Ramaderia, l'Institut Valencià d'Investigacions Agràries i l'Observatori de Preus dels Productes Agroalimentaris de la Comunitat Valenciana, com a órgan col·legiat adscrit a la Conselleria de Presidència i d'Agricultura, Pesca, Alimentació i Aigua, amb funcions d'informació, consulta, assessorament, proposta i estudi en matèria de preus dels aliments.

4. Coordinaran i dirigiran les funcions própies de la direcció general les següents subdireccions generals:

- Subdirecció General de Política Agrícola Comuna i Competitivitat

- Subdirecció General de Protecció Agroalimentària.

5. La Subdirecció General de Política Agrària Comuna i Competitivitat assumix les funcions de desenrotllament dels programes d'adaptació de l'oferta del sector agrari a la demanda, així com l'aplicació de les mesures de la PAC dirigida a les explotacions agrícoles i ramaderes. D'esta dependran els servicis següents:

a) Servici de Pagaments Directes i Sol·licitud Única, al qual correspon programar, dirigir, executar i controlar els procediments necessaris per a la gestió de les ajudes comunitàries o nacionals, cofinançades amb fons comunitaris, els beneficiaris de les quals siguen els agricultors i ramaders i l'objectiu de les quals siga millorar la renda dels productors i promoure una agricultura sostenible en qualsevol zona del territori, així com qualsevol altra funció de naturalesa anàloga que li siga encomanada.

b) Servici d'Ajudes Estructurals, al qual correspon programar, dirigir, executar i controlar els procediments necessaris per a la gestió de les ajudes comunitàries o nacionals, els beneficiaris de les quals siguen els agricultors i ramaders i l'objectiu dels quals siga modernitzar les explotacions agràries, millorar la seua competitivitat, promoure la incorporació de noves tecnologies o la seua adaptació a les exigències dels mercats o de la legislació sectorial o mediambiental, així com qualsevol altra funció de naturalesa anàloga que li siga encomanada.

c) Servici de Control i Suport Tècnic, al qual correspon programar, dirigir, executar i controlar els programes d'ordenació, millora i reestructuració de les produccions agràries, els dirigits a la protecció de les rendes, en especial els que mantinguen el potencial productiu dels sectors, i els que suposen una intervenció en els mercats derivada de la política agrària comuna. Igualment donarà suport tècnic general a l'aplicació dels diferents programes en el sector agrari a través del manteniment dels registres generals d'explotacions agràries, els sistemes d'informació geogràfica relacionats amb les funcions de la Subdirecció General de Política Agrària Comuna i Competitivitat, així com qualsevol altra funció de naturalesa anàloga que li siga encomanada.

6. A la Subdirecció General de Protecció Agroalimentària, li correspon el desenrotllament dels programes de seguretat, sanitat i qualitat de la producció agrària, a més del benestar animal i els controls de la cadena alimentària que corresponguen a esta Conselleria, i la instrucció dels expedients sancionadors en estes matèries, així com la inspecció, vigilància i control de les activitats relacionades amb els recursos pesquers. Depenen de l'esmentada subdirecció els servicis següents:

a) Servici de Sanitat Vegetal, al qual corresponen els programes de protecció, prevenció, defensa, control i eradicació de plagues i malalties dels cultius, incloent-hi les campanyes institucionals, els avisos i el foment i control dels programes sanitaris de les explotacions i de les seues associacions i agrupacions i la gestió de les ajudes derivades, el desenrotllament i aplicació dels programes de lluita biológica i gestió integrada de plagues i els plans derivats de l'autorització i l'ús sostenible de productes fitosanitaris. Igualment assumirà la gestió dels registres d'establiments de comercialització de material vegetal, el seu control i l'expedició de passaports fitosanitaris, així com qualsevol altra funció de naturalesa anàloga que li siga encomanada.

b) Servici de Sanitat i Benestar Animal, al qual corresponen els programes de protecció, prevenció, defensa, control i eradicació de malalties dels animals de producció, i d'altres zoonosis, incloent-hi els programes oficials, el control del moviment comercial, els programes anuals zoosanitaris i la gestió de les ajudes derivades, incorporant la ramaderia integrada. A més, assumix l'aplicació de la Llei 6/2003, de 4 de març, de la Generalitat, de Ramaderia de la Comunitat Valenciana pel que fa a ordenació de l'activitat ramadera i identificació animal, així com la protecció i benestar animal, en animals de producció, companyia i experimentació. a més, es gestionaran els registres corresponents, incloent-hi els parcs i nuclis zoológics, així com qualsevol altra funció de naturalesa anàloga que li siga encomanada.

c) Servici de Seguretat Alimentària i Control de Qualitat, al qual correspon la gestió del risc per a la salut pública derivat de la utilització de mitjans de la producció agrària, productes fitosanitaris i zoosanitaris, i pinsos, la competència dels quals corresponga a l'administració agrària valenciana, incloent-hi els codis de bones pràctiques, la gestió dels registres d'operadors i l'execució dels plans de vigilància de residus en la producció agrària i l'aplicació de la normativa europea de seguretat alimentària en la producció primària, així com la inspecció de traçabilitat i qualitat de mitjans de la producció agrària i d'aliments al llarg de la cadena alimentària fins a la primera transformació, o fins al consumidor final en cooperació amb altres servicis de la Generalitat, així com qualsevol altra funció de naturalesa anàloga que li siga encomanada.

d) Servici d'Anàlisi Agroalimentària, al qual correspon la realització de determinacions analítiques i certificacions, si fóra necessari, de mitjans de producció agrària, de productes agrícoles i ramaders, i d'aliments per a la determinació de components, ingredients, contaminants, presència d'agents productors de plagues i malalties, antígens o anticossos, o verificació de la qualitat organolèptica dels productes agroalimentaris. duran a terme també l'autocontrol de qualitat de tota la xarxa de laboratoris i el registre i autorització dels laboratoris privats amb activitat en matèria de producció primària, així com qualsevol altra funció de naturalesa anàloga que li siga encomanada.

Subsecció segona. De la Direcció General d'Empreses Agroalimentàries i Pesca

**Article 43. De la Direcció General d'Empreses Agroalimentàries i Pesca.** ****[7]****

1. La Direcció General d'Empreses Agroalimentàries i Pesca és l'órgan directiu de la Conselleria de Presidència i Agricultura, Pesca, Alimentació i Aigua que assumix les funcions en matèria d'augment del valor afegit dels productes agrícoles, ramaders i forestals, empreses agroalimentàries, cooperativisme agrari, qualitat agroalimentària, pesca, ordenació del sector pesquer i programes operatius en el dit àmbit.

2. La Direcció General d'Empreses Agroalimentàries i Pesca, en l'exercici de les seues funcions, elaborarà els projectes i avantprojectes normatius, i tramitarà les ajudes i resoldrà els expedients administratius aplicables a les matèries de la seua competència., gestionarà totes les actuacions dirigides a la millora de la industrialització, innovació, transformació, promoció e internalització de les industries agroalimentàries, cooperatives, associacions de productors, figures de qualitat diferenciada o altres operadors que per la seua naturalesa jurídica o la seua activitat puguen ser beneficiaris d'estes actuacions. A més, els competix l'exercici de les funcions de foment, ordenació, gestió i protecció del sector pesquer i aqüícola.

3. Coordinaran i dirigiran les funcions própies de la direcció general les següents subdireccions generals:

- Subdirecció General d'Empreses Agroalimentàries.

- Subdirecció General de Pesca-

4. A la Subdirecció General d'Empreses Agroalimentàries li correspon l'exercici de les funcions de disseny, planificació, coordinació i execució de les activitats industrials, innovació i transformació, la promoció i internacionalització de les empreses i cooperatives agroalimentàries, així com les activitats de promoció de la qualitat del sector agroalimentari i les seues produccions, de la que depenen els servicis següents:

a) Servici de Concentració de l'Oferta i Cooperativisme, al qual correspon la gestió tècnica i documental de les activitats de transformació i industrialització de les PIME, grans empreses, cooperatives i organitzacions de productors agroalimentaris; així com la labor de control i monitorització de les convocatóries i programes d'ajudes destinades a l'exercici de l'activitat industrial i de promoció; la direcció, planificació, coordinació i supervisió de les polítiques actives en matèria d'ordenació i innovació de les empreses agroalimentàries; el desenrotllament i gestió de mesures de suport a l'associacionisme agroalimentari, concentració de l'oferta, i programes operatius, a més de la coordinació del registre d'indústries agroalimentàries, del registre d'embotelladors i del registre d'etiquetatge d'empreses vitivinícoles; la fixació i impuls de les directrius en matèria de cooperativisme agrari, així com la planificació, gestió, coordinació i execució de les mesures específiques en la mencionada matèria i qualsevol altra funció de naturalesa anàloga que li siga encomanada.

b) Servici de Qualitat Agroalimentària, al qual correspon desenrotllar les funcions relatives a la promoció dels productes agroalimentaris; impuls i gestió de les figures de qualitat diferenciada, agricultura ecológica i altres marques de qualitat relatives a la producció agroalimentària de la Comunitat Valenciana; així com la gestió dels programes voluntaris de qualitat en la producció, la resolució i control de les ajudes a favor de la competitivitat del sector agroalimentari i la col·laboració i coordinació amb altres administracions en el foment i la promoció dels productes agroalimentaris, a més del suport a les actuacions de les associacions, fundacions, federacions, i interprofessionals dirigides a eixe mateix fi, així com qualsevol altra funció de naturalesa anàloga que li siga encomanada.

5. La Subdirecció General de Pesca té encomanada la gestió del Fons Europeu de la Pesca a la Comunitat, així com qualsevol fons europeu i mesures de foment destinades a la millora de la competitivitat del sector pesquer i de l'aqüicultura; l'ordenació, foment, modernització del sector pesquer i aqüícola, la millora en la comercialització dels seus productes, les condicions socioeconómiques dels pescadors; la protecció dels recursos pesquers i del medi marí, incloent els estudis i experimentació en eixes matèries que permeten el seu aprofitament sostenible, la coordinació i suport a la innovació en el sector pesquer i en l'aqüicultura; la direcció de les funcions de tutela sobre les confraries de pescadors i les seues federacions, així com qualssevol altres actuacions relacionades amb la pesca marítima en aigües interiors.

De la Subdirecció General de Pesca, a la qual s'adscriu l'Institut Politècnic Maritimopesquer del Mediterrani, depenen els servicis següents:

a) Servici d'Ordenació del Sector Pesquer, al qual li corresponen les funcions següents:

- L'ordenació, foment i modernització del sector pesquer i aqüícola, i la millora de les infraestructures vinculades amb la seua comercialització i transformació.

- El control del cens de la flota operativa, els canvis de modalitats, canvis de base, i el control en la construcció i modernització dels barcos pesquers.

- La coordinació i el foment de la diversificació económica del sector pesquer i planificació de les polítiques d'integració i igualtat en el sector.

- La definició de la política de promoció dels productes pesquers de la Comunitat Valenciana, i el foment de la qualitat d'estos.

- La coordinació i suport a la innovació en el sector pesquer i aqüícola.

- La promoció de l'associacionisme pesquer, el foment de la constitució d'organitzacions de productors pesquers i aqüícoles, i el seu reconeixement, així com la col·laboració amb les confraries de pescadors i la preparació i seguiment dels processos electorals d'estes i de les seues federacions.

- La regulació de la comercialització i transformació pesquera en general i de la primera venda en llotja en particular, així com la determinació dels agents autoritzats a exercir eixa activitat i, en general, l'establiment de mesures que faciliten la transparència dels mercats pesquers.

- L'autorització dels centres d'expedició i de depuració de mariscos, així com dels establiments relacionats amb la comercialització pesquera i aqüícola.

- Les activitats formatives del sector, així com la gestió de llicències i autoritzacions corresponents.

- La gestió de les línies d'ajudes i altres mesures de foment destinades a la millora estructural del sector pesquer, així com la dels registres associats a les funcions própies del servici.

- Qualsevol altra funció de naturalesa anàloga que li siga encomanada.

b) Servici de Conservació de Recursos Pesquers, que desenrotllarà les funcions següents:

- L'establiment i la gestió de les mesures de protecció, conservació i regeneració dels recursos pesquers i del medi marí.

- La gestió de l'activitat pesquera en les aigües interiors de la Comunitat Valenciana, control de l'esforç pesquer, establiment entre altres mesures de vedes temporals i parades biológiques de la flota.

- La coordinació i planificació de l'activitat investigadora en matèria de recursos pesquers.

- L'elaboració de propostes de plans de gestió de l'activitat pesquera, així com plans de seguiment dels recursos pesquers.

- El control de les zones de producció de mol·luscos, la presa de mostres, així com l'establiment de la classificació d'estes.

- La proposta de declaració i gestió de l'activitat corresponent en les zones de protecció pesquera i la creació i seguiment d'esculls artificials.

- La participació i coordinació d'estratègies, plans i mesures per a la conservació dels recursos marins vius i dels seus ecosistemes.

- La recollida i el tractament de la informació relativa al control de l'activitat pesquera, referida especialment a notes de primera venda, i esforç de la flota.

- La gestió de les línies d'ajudes i altres mesures de foment destinades a la protecció dels recursos pesquers i aqüicultura.

- La coordinació d'àmbit autonómic de la participació en els plans nacionals d'aqüicultura.

- Qualsevol altra funció de naturalesa anàloga que li siga encomanada.

Subsecció tercera. De la Direcció General de l'Aigua

**Article 44. De la Direcció General de l'Aigua**

1. La Direcció General de l'Aigua és l'órgan directiu de la Conselleria de Presidència i Agricultura, Pesca, Alimentació i Aigua, que assumix les funcions en matèria de planificació, gestió i protecció de recursos hídrics, projectes d'infraestructures hidràuliques urbanes i de regadiu a la Comunitat Valenciana, construcció i explotació d'infraestructures hidràuliques, planificació i gestió de les conques internes de la Comunitat Valenciana, modernització de regadius, reutilització i estalvi de l'aigua, control i protecció de la qualitat de l'aigua, i autorització d'abocaments.

2. En concret, són funcions de la Direcció General de l'Aigua:

a) L'elaboració i proposta de la planificació hidrológica que afecta els sistemes d'explotació inclosos íntegrament a la Comunitat, en el marc de la demarcació hidrogràfica corresponent. La gestió i protecció del domini públic hidràulic en eixos àmbits quan es materialitzen les transferències corresponents.

b) La planificació i gestió de la qualitat de les aigües de transició i costaneres de la Comunitat.

c) L'optimització de regadius i la racionalització de l'ús de l'aigua.

d) La coordinació de la participació de la Comunitat en les demarcacions hidrogràfiques i la resta d'órgans estatals de govern, planificació i gestió previstos en la legislació d'aigües.

e) La planificació, projecte, construcció, conservació i explotació de les infraestructures hidràuliques d'interés general comunitari.

f) La realització d'estudis, plans, normes, infraestructures i campanyes divulgatives per a l'estalvi i la gestió eficient de l'aigua.

g) L'elaboració de plans i execució d'obres per a la millora de les infraestructures de reg agrícola i especialment per a la modernització del regadiu i l'estalvi d'aigua.

h) La planificació i execució d'obres de reutilització de les aigües residuals depurades.

i) La cooperació amb els ens locals en la planificació i construcció d'obres d'abastiment, sanejament i protecció davant d'avingudes en nuclis urbans.

j) El control de la qualitat de les aigües costaneres i de transició, incloent-hi les aigües de bany i l'exercici de les competències autonómiques en matèria d'autoritzacions d'abocament al domini públic maritimoterrestre.

k) L'assessorament i cooperació amb tot tipus d'entitats públiques i privades les activitats de les quals tinguen relació amb la conservació i ús eficient de l'aigua a la Comunitat Valenciana, i amb l'obtenció de recursos externs que contribuïsquen a pal·liar la situació d'escassetat del recurs en el territori valencià.

l) La realització d'activitats d'educació i sensibilització social en relació amb la protecció i conservació dels recursos hídrics.

m) Les funcions derivades de la normativa sectorial aplicable en matèria de seguretat de preses, embassaments i basses per a reg ubicats fora del domini públic hidràulic.

n) Qualsevol altra funció de naturalesa anàloga que li siga encomanada.

3. Per a l'exercici de les funcions que té assignades, la Direcció General de l'Aigua, s'estructura en la Subdirecció General de Planificació i Infraestructures Hidràuliques.

4. A la Subdirecció General de Planificació i Infraestructures Hidràuliques li correspon la coordinació dels servicis i l'anàlisi i supervisió de les seues propostes; el seguiment dels treballs realitzats per estos, l'elaboració de les propostes d'actuació i totes les activitats que siguen necessàries per a assolir els objectius establits per la Direcció General, així com la direcció de les unitats que directament tinga assignades i el seguiment i control pressupostari dels diferents programes de la Direcció General, de la qual depenen els servicis següents:

- Servici de Planificació de Recursos Hidràulics i Qualitat de les Aigües, al qual correspon la realització dels treballs de planificació que afecten els sistemes d'explotació inclosos íntegrament a la Comunitat, en el marc de la demarcació hidrogràfica corresponent; l'elaboració i proposta d'acció en la planificació de les demarcacions hidrogràfiques de conques intercomunitàries que afecten la Comunitat Valenciana (Segura, Xúquer, Ebre i Tajo), i en el Pla Hidrológic Nacional; l'elaboració, gestió i programació de plans i estudis relacionats amb l'abastiment i el regadiu, la defensa davant d'inundacions, la qualitat, l'estalvi i la reutilització de l'aigua; l'elaboració i gestió de les bases d'informació relatives a l'inventari de recursos hídrics i la seua qualitat i als estudis, projectes i implantació d'obres hidràuliques; el seguiment del Pla d'Inversions Estratègiques; la participació i proposta d'actuació en la planificació territorial; la coordinació de les relacions institucionals de la Generalitat Valenciana amb els órgans de govern, gestió i planificació de les demarcacions hidrogràfiques de què forma part; el desenrotllament de la Directiva Marc de l'Aigua i el control de qualitat en les aigües costaneres i de transició de la Comunitat; el control de les aigües de bany; l'exercici de l'autorització i control dels abocaments al domini públic marítim terrestre, i en general totes les funcions que li siguen encomanades en relació amb la planificació hidrológica i la qualitat de les aigües, així com qualsevol altra funció de naturalesa anàloga que li siga encomanada.

- Servici d'Infraestructures Hidràuliques Urbanes, al qual correspon la direcció, control, gestió i supervisió tècnica de projectes i la resta de documents tècnics d'infraestructures hidràuliques urbanes de competència de la Generalitat; la proposta de tramitació de contractes d'assistència tècnica per a la redacció de projectes i direccions d'obra; la proposta de desenrotllament de normativa aplicable per a la redacció dels projectes i la direcció i control d'obres d'infraestructures hidràuliques urbanes; la direcció, supervisió i control, certificació i proposta de modificació, si és el cas, de les obres d'infraestructures hidràuliques urbanes que li siguen assignades i, en particular, les d'abastiment urbà, canalització, sanejament i estalvi i reutilització de l'aigua, i la redacció dels documents tecnicoadministratius necessaris per a les contractacions corresponents; el seguiment en les mencionades obres del compliment de la normativa vigent en matèria de seguretat i salut en el treball i impacte ambiental; la coordinació en l'execució dels distints contractes de projectes i obres per a garantir la major eficiència en el compliment pressupostari i, en general, totes les funcions que li siguen assignades en relació amb el projecte, la contractació i la implantació de les infraestructures hidràuliques urbanes competència de la Generalitat, així com qualsevol altra funció de naturalesa anàloga que li siga encomanada.

- Servici d'Infraestructures Hidràuliques de Regadiu, al qual correspon la direcció, control, gestió i supervisió tècnica dels projectes i la resta de documents tècnics d'infraestructures hidràuliques de regadiu de competència de la Generalitat; la proposta de tramitació de contractes d'assistència tècnica per a la redacció de projectes i direccions d'obra de regadiu; la proposta de desenrotllament de normativa aplicable per a la redacció dels projectes i la direcció i control d'obres d'infraestructures hidràuliques de regadiu; la direcció, supervisió i control, certificació i proposta de modificació, si és el cas, de les obres d'infraestructures hidràuliques de regadiu que li siguen assignades; i la redacció dels documents tecnicoadministratius necessaris per a les contractacions corresponents; el desplegament reglamentari de la legislació en matèria de basses i depósits d'aigua per a reg, l'elaboració de les normes d'explotació i l'aplicació de les normes sobre seguretat contingudes en la normativa sectorial aplicable en matèria d'ordenació i modernització d'infraestructures agràries a la Comunitat Valenciana, així com en la normativa sectorial sobre seguretat de preses, embassaments i basses; el seguiment en les obres d'infraestructures hidràuliques de regadiu del compliment de la normativa vigent en matèria de seguretat i salut en el treball i impacte ambiental; la coordinació en l'execució dels distints contractes de projectes i obres per a garantir la major eficiència en el compliment pressupostari i, en general totes les funcions que li siguen assignades en relació amb el projecte, la construcció i la implantació de les infraestructures hidràuliques de regadiu; així com el suport a les polítiques de millores en les infraestructures de regadiu i eficiència en l'ús de l'aigua i qualsevol altra funció de naturalesa anàloga que li siga encomanada.

Secció quarta. De la Subsecretaria

**Article 45. De la Subsecretaria**

1. La Subsecretaria assumix les competències establides en l'article 69 de la Llei del Consell respecte a la Presidència de la Generalitat i la Conselleria de Presidència i Agricultura, Pesca, Alimentació i Aigua.

2. En especial, té atribuïdes les funcions següents:

a) La direcció del Registre General, així com la coordinació, supervisió i control de l'organització i del funcionament de tots els centres, servicis i unitats dependents de la Presidència de la Generalitat i de la Conselleria de Presidència i Agricultura, Pesca, Alimentació i Aigua.

b) L'organització i el control dels assumptes generals i l'actualització periódica de l'inventari de béns i material, així com la gestió de l'arxiu, tenint cura del procés i l'emmagatzematge de totes les dades i la documentació que siguen necessaris per al funcionament correcte dels servicis.

c) Tramitació d'expedients de contractació i de responsabilitat patrimonial, així com gestió i coordinació dels convenis i els acords de col·laboració que hagen de ser proposats al Consell per a la seua subscripció amb entitats públiques o privades.

d) Realitzar la planificació i programació económica, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost, així com la gestió d'este en totes les seues fases comptables.

e) Elaborar, emetre informes i proposar disposicions sobre matèries del seu àmbit funcional, així com dictar resolucions, instruccions i ordes de servici en l'àmbit de la seua competència, i disposar-ne, si és el cas, la publicació en els diaris oficials.

f) Coordinació i impuls de la tramitació de projectes normatius, i supervisió i remissió dels expedients d'assumptes que s'hagen d'elevar a la Comissió de Secretaris Autonómics i Subsecretaris, així com al Consell per a l'aprovació o el coneixement.

g) L'exercici de la potestat disciplinària respecte al personal adscrit a la Presidència de la Generalitat i a la Conselleria de Presidència i Agricultura, Pesca, Alimentació i Aigua, excepte en el cas que la sanció proposada siga la separació del servici.

2. Li correspon, així mateix, la coordinació dels titulars de les subsecretaries de totes les conselleries pel que fa a aquelles actuacions relatives a l'impuls de l'acció política del Consell, la seua activitat legislativa i aquelles actuacions que han de sotmetre's a l'aprovació del Consell.

3. Coordina als titulars de les subsecretaries de les distintes conselleries quant a la política executiva interdepartamental de la Generalitat conduent a la racionalització de la gestió de la seua administració, així com l'impuls, coordinació i supervisió dels plans d'actuació que respecte d'aixó siguen aprovats.

4. Assumix qualsevol altra que li encomane o delegue el president de la Generalitat o la persona titular de la Conselleria de Presidència i Agricultura, Pesca, Alimentació i Aigua o li conferisquen les disposicions legals o reglamentàries.

**Article 46. Nivell administratiu de la Subsecretaria**

1. Adscrita a la Subsecretaria, la Secretaria General Administrativa, de conformitat amb alló que disposa l'article 73 de la Llei del Consell, és la unitat que, amb la màxima jerarquia del nivell administratiu, presta suport directe a la Subsecretaria i, sota la seua autoritat, exercix la direcció, coordinació i supervisió dels servicis generals de la Presidència de la Generalitat i de la Conselleria de Presidència i Agricultura, Pesca, Alimentació i Aigua.

2. Sense perjuí del que establix l'article 18 i per a l'execució de les funcions que té assignades la Subsecretaria de la Conselleria de Presidència i Agricultura, Pesca, Alimentació i Aigua en la mencionada Conselleria, la Secretaria General Administrativa s'estructura en els servicis següents amb funcions en l'àmbit de la Secretaria Autonómica d'Agricultura, Pesca, Alimentació i Aigua: ****[8]****

- Servici Coordinació i Suport Tècnic, al qual competix coordinar i proposar la millora dels procediments administratius, tramitar aquells expedients que li corresponguen relatius a assumptes que hagen d'elevar-se a la Comissió de Secretaris Autonómics i Subsecretaris, així com al Consell per a la seua aprovació o coneixement, el trasllat dels seus acords i la custódia de les certificacions d'estos, coordinar i impulsar la tramitació de projectes normatius i convocatóries de subvencions i ajudes, tramitar convenis de col·laboració i acords de cooperació, recursos administratius i expedients de responsabilitat patrimonial que li corresponguen, informar els textos normatius provinents d'altres conselleries, tramitar els suggeriments i queixes que afecten matèries própies, i qualssevol altres funcions que li siguen encomanades en matèria de la seua competència

- Servici de Programació i Gestió Económica, al qual correspon l'elaboració de l'avantprojecte de pressupostos de la conselleria; la tramitació de les modificacions pressupostàries; la gestió, el seguiment i control de l'execució pressupostària, així com la gestió de gastos i ingressos; la supervisió de l'activitat de gestió economicopressupostària que realitzen altres unitats de la Conselleria; l'elaboració de la informació economicopressupostària necessària per a la gestió de les distintes unitats administratives; la gestió, el seguiment i control dels fons comunitaris; la tramitació dels documents comptables de gastos i ingressos pressupostaris i extrapressupostaris; la coordinació i seguiment de les distintes caixes pagadores de la conselleria, així com la comptabilització dels comptes justificatius dels fons de caixa fixa gestionats pels centres directius de la conselleria, i, en general, totes les funcions que corresponguen o se li encomanen relatives a la gestió económica i pressupostària, així com qualsevol altra funció de naturalesa anàloga que li siga encomanada.

- Servici de Recursos Humans, al qual correspon realitzar la gestió del personal tramitant les seues incidències, inclosa la gestió de nómines, coordinar les accions, processos, estructures i mètodes de treball, així com els procediments administratius i instruments de gestió, preparar les relacions de llocs de treball i les seues actualitzacions, conservar i custodiar els expedients personals dels empleats públics, tramitar procediments disciplinaris, tramitar reclamacions administratives prèvies a l'exercici d'accions laborals i qualssevol altres funcions en matèria de personal que li siguen encomanades.

- Servici de Contractació i Assumptes Generals, al qual correspon elaborar els criteris sobre procediments de contractació, estudiar, preparar i formalitzar els expedients de contractació i el seguiment de la seua execució, així com la gestió dels assumptes generals i qualssevol altres funcions li siguen encomanades. Respecte d'aquelles funcions establides en la vigent legislació en matèria de contractes de les administracions públiques, com a funcions própies de les oficines de supervisió de projectes, seran assumides pel servici de la Conselleria d'Infraestructures, Territori i Medi Ambient que tinga atribuïdes estes funcions.

CAPÍTOL III. De l'organització territorial

**Article 47. Estructura bàsica**

Per a la gestió desconcentrada de les seues competències, la Conselleria de Presidència i Agricultura, Pesca, Alimentació i Aigua s'organitza territorialment en direccions territorials i en oficines comarcals.

**Article 48. Direccions territorials**

1. En cada una de les tres províncies, i en l'àmbit de la Secretaria Autonómica d'Agricultura, Pesca, Alimentació i Aigua, una direcció territorial, dependent orgànicament de la Subsecretaria i funcionalment d'aquella, a través de les direccions generals competents per raó de la matèria, gestionarà les funcions que se li atribuïxen en este reglament.

2. Correspon a la persona titular de cada direcció territorial coordinar les oficines comarcals de la seua província, així com les restants unitats i seccions administratives adscrites a la direcció territorial, i vetlar pel seu funcionament correcte, adoptant a este efecte les mesures que siguen necessàries, i exercint totes aquelles facultats que se li deleguen o assignen.

3. Sota la dependència dels directors o directores territorials s'integra el secretari o secretària territorial, a qui correspon la funció de coordinar i impulsar els assumptes generals de les direccions territorials, en les matèries administratives i económiques, així com aquelles funcions que se li atribuïsquen o deleguen. Substituirà en cas d'absència, vacant o malaltia al director o directora territorial.

4. El director o la directora territorial, en coordinació amb els órgans directius implicats, podrà adscriure el personal de la direcció territorial i de les oficines comarcals a les activitats de gestió, control i inspecció de qualssevol de les diferents línies de treball de la Conselleria dutes a terme en la seua província, en funció de les necessitats, amb independència de la unitat o oficina en què estiga destinat.

**Article 49. Oficines Comarcals d'Agricultura, Pesca, Alimentació i Aigua**

1. Les Oficines Comarcals d'Agricultura, Pesca, Alimentació i Aigua (OCAPA) són unitats administratives territorialment desconcentrades, orgànicament adscrites a la Subsecretaria, i que depenen funcionalment dels órgans directius que corresponguen per raó de la matèria.

2. Exerciran les funcions d'informació i assistència als ciutadans i ciutadanes, la gestió, inspecció i tramitació d'expedients d'ajudes i subvencions i el subministrament de dades i informació als centres superiors i directius de la Conselleria i col·laboraran en la formació dels professionals dels sectors productius del seu àmbit material d'actuació.

DISPOSICIONS ADDICIONALS

**Primera. Competència sancionadora en matèria de subvencions**

Correspon al president de la Generalitat i a la persona titular de la Conselleria de Presidència i Agricultura, Pesca, Alimentació i Aigua, en el seu respectiu àmbit competencial, la imposició de les sancions que deriven dels procediments sancionadors instruïts en matèria de subvencions.

**Segona. Actes que posen fi a la via administrativa en la Presidència de la Generalitat**

Dins de l'àmbit de competències de la Presidència de la Generalitat, posen fi a la via administrativa els actes dictats pel titular de la Secretaria Autonómica de Comunicació.

**Tercera. Actes que posen fi a la via administrativa en la Conselleria de Presidència i Agricultura, Pesca, Alimentació i Aigua**

1. Dins de l'àmbit de la Conselleria de Presidència i Agricultura, Pesca, Alimentació i Aigua, posen fi a la via administrativa els actes dictats per la Secretaria Autonómica de Presidència i els de les direccions generals d'Administració Local, Promoció Institucional, Relacions amb la Unió Europea i Participació Ciutadana, en l'exercici de les seues própies competències.

2. També posen fi a la via administrativa els actes dictats per la Subsecretaria de la Conselleria de Presidència i Agricultura, Pesca, Alimentació i Aigua quan ho hagen sigut en l'exercici de les funcions que establix l'article 69 de la Llei del Consell respecte a l'àmbit material de la Secretaria Autonómica de Presidència, com quan, en virtut del que preveu l'article 43.1 d'este reglament, actue en l'àmbit de la Presidència de la Generalitat.

**Quarta. Integració de les unitats referenciades en normes vigents en funció de les competències assignades**

Les referències que les disposicions vigents facen a unitats de les extintes Conselleria de Presidència i Conselleria d'Agricultura, Pesca, Alimentació i Aigua, s'entendran referides als órgans previstos en este reglament, d'acord amb les competències que els han sigut atribuïdes.

DISPOSICIONS TRANSITÒRIES

**Primera. Unitats administratives**

Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels órgans als quals ha sigut atribuïda, i es realitzarà la seua retribució amb càrrec als mateixos crèdits pressupostaris. Tot aixó fins que es duguen a terme les modificacions o actuacions que procedisquen en el marc de la vigent normativa en matèria de funció pública per a l'adequació de la nova estructura orgànica i sense perjuí que, posteriorment, siguen aprovades les relacions de llocs de treball adaptades a la mateixa.

Així mateix, des del moment de l'entrada en vigor del present Decret, es podran produir els canvis d'adscripció d'unitats administratives que procedisquen, de conformitat amb la reorganització efectuada.

**Segona. Adscripció orgànica de les unitats i llocs de treball la denominació dels quals no ha canviat**

Als efectes del que disposa l'apartat anterior, les unitats la denominació de les quals no haja canviat passaran a dependre, amb els actuals mitjans materials i personals, de les unitats superiors que s'establixen en este reglament.

**Tercera. Gestió transitória dels crèdits pressupostaris pels centres directius**

Mentres la Conselleria d'Hisenda i Administració Pública no efectue les modificacions pressupostàries derivades d'este reglament, els distints centres directius gestionaran els crèdits relatius a les competències que els han sigut atribuïdes.

DISPOSICIÓ DEROGATÒRIA

**Única**

Queden derogats els Decrets, 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència,, i 113/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Agricultura, Pesca, Alimentació i Aigua, així com totes les disposicions que del mateix rang o d'un rang inferior s'oposen a este decret.

DISPOSICIONS FINALS

**Primera. Modificació dels articles 3.2 h) i i) i 4.1 i 4.2.b) del Decret 179/2012, de 14 de** desembre, del Consell, pel qual s'establix l'estructura bàsica de la Presidència i de les conselleries de la Generalitat

Es modifiquen els articles 3.2 h) i i) i 4.1 i 4.2.b) del Decret 179/2012, de 14 de desembre, del Consell, pel qual s'establix l'estructura bàsica de la Presidència i de les conselleries de la Generalitat, que queden redactats en els termes següents:

«Article 3. De la Secretaria Autonómica de Presidència

[…]

2. De la Secretaria Autonómica de Presidència depenen els órgans directius següents

[…]

h) Direcció General de Promoció Institucional.

Assumix les funcions en matèria d'imatge institucional i campanyes publicitàries de la Generalitat.

i) Direcció General de Participació Ciutadana. ****[9]****

Assumix les funcions en matèria de participació social i ciutadana, suport als col·lectius de valencians residents fora de la Comunitat Valenciana, suport a les cases regionals i federacions d'associacions d'altres comunitats autónomes a la Comunitat Valenciana, xarxes socials, televisió, radiodifusió i continguts.

Article 4. De la Secretaria Autonómica d'Agricultura, Pesca, Alimentació i Aigua

1. La Secretaria Autonómica d'Agricultura, Pesca, Alimentació i Aigua assumix les funcions que li atribuïx l'article 68 de la Llei del Consell en matèria de foment i garantia agrària, política agrària comuna, desenrotllament rural, investigació agrària, programes operatius, empreses agroalimentàries, cooperativisme agrari, producció i qualitat agroalimentària; ramaderia i pesca, ordenació del sector pesquer i programes operatius en el mencionat àmbit protecció, qualitat, innovació i tecnologia agroalimentària, relacions amb la Unió Europea en les esmentades matèries, així com recursos hídrics.

2. De la Secretaria Autonómica d'Agricultura, Pesca, Alimentació i Aigua depenen els següents órgans directius:

[…]

b) Direcció General d'Empreses Agroalimentàries i Pesca

Assumix les funcions en matèria d'augment del valor afegit dels productes agrícoles, ramaders i forestals, empreses agroalimentàries, cooperativisme agrari, qualitat agroalimentària, pesca, ordenació del sector pesquer i programes operatius en el mencionat àmbit.

[…]»

**Segona. Desplegament**

Es faculta el president de la Generalitat i la persona titular de la Conselleria de Presidència i Agricultura, Pesca, Alimentació i Aigua, en el seu respectiu àmbit de competències, per a dictar totes les disposicions que requerisca el desplegament i l'execució d'este decret, en compliment del que disposa l'article 65 de la Llei del Consell.

**Tercera. Entrada en vigor**

Este decret entrarà en vigor l'endemà de la publicació en el Diari Oficial de la Comunitat Valenciana.

València, 21 de desembre de 2012

El president de la Generalitat

ALBERTO FABRA PART

El conseller de Presidéncia i Agricultura, Pesca, Alimentació i Aigua

JOSÉ CISCAR BOLUFER

---

****[1]****L’apartat de l’article 5 està redactat segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)** publicada al DOCV núm. 6962 de 11.02.2013 (Ref. Base de dades 001381/2013)

****[2]****L’article 7 està redactat segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.

****[3]****El títol de la subsecció segona redactat segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.

****[4]****L’article 11està redactat segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.

****[5]****L’article 12 està redactat segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.

****[6]****Apartat 1 de l’article 40 redactat segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.

****[7]****Apartats 1 i 5 de l’article 43 redactats segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.

****[8]****Apartat 2 de l’article 46 redactat segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.

****[9]****Modificació de l’apartat 2.i) de l’article 3 del Decret 179/2012, de 14 de desembre, del Consell, pel qual s'establix l'estructura bàsica de la Presidència i de les conselleries de la Generalitat, redactada segons la **[Correció d'Errades](http://www.docv.gva.es/index.php?id=26&sig=001381/2013&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D001381/2013)**.


Còpia Permalink ELI